b'\n_START_ARTICLE_\nMessukaupunkien cup\n_START_SECTION_\nHistoria\n_START_PARAGRAPH_\nKilpailun perustivat sveitsil\xc3\xa4inen Ernst Thommen, italialainen Ottorino Barassi ja englantilainen Stanley Rous 18. huhtikuuta 1955, kaksi viikkoa Euroopan cupin perustamisen j\xc3\xa4lkeen._NEWLINE_Euroopan cupista poiketen Messukaupunkien cupiin ei alun perin osallistuttu kansallisen sarjan menestyksen perusteella, vaan kilpailu oli nimens\xc3\xa4 mukaisesti voimakkaasti sidoksissa kansainv\xc3\xa4listen messujen yhteyteen. Ensimm\xc3\xa4iseen cupiin osallistui joukkueita Barcelonasta, Baselista, Birminghamista, Frankfurtista, K\xc3\xb6\xc3\xb6penhaminasta, Lausannesta, Leipzigista, Lontoosta, Milanosta ja Zagrebista. Monissa tapauksissa kaupungit, joissa oli useita seurajoukkueita, kilpailivat yhdistyneell\xc3\xa4 kaupunkijoukkueella. 1960-luvun puoliv\xc3\xa4lin tiet\xc3\xa4mill\xc3\xa4 kilpailun luonne muuttui, kun siihen ottivat yleisimmin osaa kansallisissa sarjoissa toiselle sijalle sijoittuneet seurajoukkueet, mutta s\xc3\xa4\xc3\xa4nt\xc3\xb6, jonka mukaan kustakin kaupungista saa osallistua vain yksi seura, s\xc3\xa4ilyi. Kilpailun menestyneimm\xc3\xa4t joukkueet tulivat Espanjasta ja Englannista._NEWLINE_Kilpailu siirtyi Euroopan jalkapalloliiton UEFAn alaisuuteen vuonna 1971, ja sen nimeksi muutettiin UEFA-cup (nykyinen Eurooppa-liiga). UEFA ei sis\xc3\xa4llyt\xc3\xa4 Messukaupunkien cupin otteluita ja mestaruuksia virallisiin seuratilastoihinsa.'